A BIZOTTSÁG HATÁROZATA
(2007. augusztus 14.)
bizonyos, a biocid termékek forgalomba hozataláról szóló 98/8/EK európai parlamenti és tanácsi irányelv 16. cikkének (2) bekezdésében említett 10 éves munkaprogram értelmében megvizsgálandó anyagoknak az irányelv I., I. A. vagy I. B. mellékletbe történő fel nem vételéről
(az értesítés a C(2007) 3846. számú dokumentummal történt)
(EGT-vonatkozású szöveg)
(2007/565/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a biocid termékek forgalomba hozataláról szóló, 1998. február 16-i 98/8/EK európai parlamenti és tanácsi irányelvre (1), és különösen annak 16. cikke (2) bekezdésének második albekezdésére,
mivel:
(1)
A biocid termékek forgalomba hozataláról szóló 98/8/EK európai parlamenti és tanácsi irányelv 16. cikkének (2) bekezdésében említett tízéves munkaprogram második szakaszáról, valamint az 1896/2000/EK rendelet módosításáról szóló, 2003. november 4-i 2032/2003/EK bizottsági rendelet (2) megállapítja azon hatóanyagok jegyzékét, amelyeket a 98/8/EK irányelv I., I. A., illetőleg I. B. mellékletébe való felvétel lehetősége szempontjából meg kell vizsgálni.
(2)
Számos, az említett listára felvett hatóanyag/terméktípus kombináció esetében vagy minden résztvevő - a 2032/2003/EK rendelet 8. cikke (2) bekezdésének megfelelően - visszalépett a felülvizsgálati programból, vagy pedig az értékelésre kijelölt referens tagállam nem nyújtotta be az irányelv V. és VIII. mellékletében meghatározott határidőn belül az irányelv 9. cikkének (5) bekezdésében említett teljes dossziét.
(3)
Következésképpen a Bizottság - a 2032/2003/EK rendelet 8. cikkének (3) és (4) bekezdése és 9. cikkének (5) bekezdése alapján - ennek megfelelően értesítette a tagállamokat. Ezt az információt 2006. június 14-én elektronikus úton is nyilvánosságra hozták.
(4)
Az említett információ elektronikus nyilvánosságra hozatalát követő három hónapon belül egyetlen társaság, illetve tagállam sem jelezte érdeklődését, hogy az érintett hatóanyagok vagy terméktípusok esetében átvenné a résztvevő szerepét.
(5)
Az érintett hatóanyagokat és terméktípusokat tehát ki kell venni a felülvizsgálati programból, és nem kell őket felvenni a 98/8/EK irányelv I., I. A. vagy I. B. mellékletébe.
(6)
Az ebben a határozatban előírt intézkedések összhangban vannak a Biocid Termékek Állandó Bizottsága véleményével,
ELFOGADTA EZT A HATÁROZATOT:
1. cikk
Az ezen határozat mellékletében feltüntetett hatóanyagokat és terméktípusokat nem veszik fel a 98/8/EK irányelv I., I. A. vagy I. B. mellékletébe.
2. cikk
A 2032/2003/EK rendelet 4. cikke (2) bekezdése harmadik albekezdésének alkalmazásában ezt a határozatot az Európai Unió Hivatalos Lapjában való kihirdetését követő naptól kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2007. augusztus 14-én.